
[bookmark: TextBodyBegin]Европейският парламент,
–	като взе предвид предишните си резолюции относно Беларус,
–	като взе предвид член 144, параграф 5 и член 132, параграф 4 от своя Правилник за дейността,
А.	като има предвид, че през януари 2024 г. Комитетът за държавна сигурност на Беларус (КГБ) извърши акции, разпити и задържания, насочени срещу над 200 членове на семействата на настоящи и бивши политически затворници, както и срещу бенефициери на инициативата „INeedHelpBY“ по обвинения, свързани с „екстремизъм“; като има предвид, че мнозинството от тях са майки и съпруги на политически затворници, включително Марина Адамович, съпруга на Николай Статкевич, Татяна Северинец, майка на Павел Северинец и арестуваната преди това Дария Лосик, съпруга на Игор Лосик;
Б.	като има предвид, че задочно бяха повдигнати допълнителни обвинения срещу 20 политически анализатори, журналисти и социолози, наричани „анализаторите на Тихановска“, които са застрашени от конфискация на имущество и отнемане на гражданство, ако бъдат осъдени;
В.	като има предвид, че политическите затворници, включително партийните лидери Николай Козлов, Григорий Костусев, Николай Статкевич и Павел Северинец, са изправени пред изолация, изтезания, отказ на медицински грижи и принудителен труд;
Г.	като има предвид, че последните репресии предшестват парламентарните и местните „избори“ на 25 февруари 2024 г.; като има предвид, че Законът за политическите партии от 2023 г. възпрепятства участието на демократични опозиционни партии в изборите;
1.	решително осъжда последната вълна от масови арести в Беларус и настоятелно призовава незаконния режим на Лукашенко да прекрати репресиите, особено всяко основано на пола преследване, и напомня на режима неговите международни задължения;
2.	призовава за незабавно безусловно освобождаване и обезщетение на всички над 1400 политически затворници, както и на техните семейства и произволно задържаните лица, като същевременно се възстановят пълните им права; 
3.	отново изразява своята позиция относно липсата на прозрачност, свобода и справедливост преди парламентарните и местните „избори“ в Беларус и призовава ЕС, неговите държави членки и международната общност да не признават резултатите; 
4.	призовава ЗП/ВП и Съвета да отговорят, като наложат по-строги санкции на режима на Лукашенко, включително срещу стоки, включващи принудителен труд на политически затворници, по-строги финансови санкции и санкции срещу лица, отговорни за сериозни нарушения на правата на човека, включително високопоставени длъжностни лица и членове на силите за сигурност; призовава за допълнително намаляване на дипломатическото присъствие на Беларус в ЕС, за непрекъсната подкрепа за жертвите на режима чрез специални инструменти, които им позволяват да получават визи и разрешения за пребиваване в ЕС, и за справяне със случаите на липса на гражданство; 
5.	призовава Комисията и държавите членки да продължат да подкрепят документирането на нарушенията на правата на човека в Беларус, да превърнат прегледа на СВКПЧ на положението с правата на човека в Беларус в напълно независим механизъм за разследване, да подкрепят мандата на специалния докладчик на ООН за правата на човека в Беларус и да доразвият отчетността чрез извънтериториална и универсална юрисдикция;
[bookmark: _GoBack]6.	отново изразява своята солидарност с народа на Беларус и подкрепата си за законните му стремежи за демократично и европейско бъдеще и запазва ангажимента си да работи неуморно с демократичните сили, гражданското общество и независимите медии в полза на народа на Беларус;
7.	възлага на своя председател да предаде настоящата резолюция на Съвета, Комисията, ЗП/ВП, държавите членки, представителите на беларуските демократични сили, фактическите беларуски органи, ООН и ОССЕ.

